“Ek het dit vir Adriaan gemaak toe hy die eerste keer by my kom eet het. Hy het gesê hy eet branderige kos (al was dit toe nog nie die geval nie). Ek het die maaltyd ekstra warm gemaak. Hy het ná een hap stil geword, maar ten spyte van die branderigheid elke happie opgeëet en daarna ook die tweede bak wat ek vir hom ingeskep het.”
“Dit is ’n tradisionele Spaanse gereg wat sy oorsprong in Valencia gehad het,” vertel Reandi oor dié rysgereg met talle variasies. Plaasarbeiders het dit oorspronklik oor ’n houtvuur vir middagete saamgeslaan.
Sy het ’n voorliefde vir Japannese kos ontwikkel toe haar man, die voormalige Springbok- en Cheetah-rugbyspeler Heinrich Brüssow, vir die Japannese klubspan The Red Hurricanes uitgedraf het.
“Die roomys smelt nie so maklik soos gewone roomys van koeimelk nie. Ek is nie ’n groot aanhanger van Turkse lekkers nie, maar Turkye s’n is ’n ander storie. Ek het dit vir oggend-, middag- en aandete verorber! Dadels in Turkye is natuurlik ook uit die hemel.
Met Huisgenoot Wêreldkos, ’n nuwe Huisgenoot-publikasie, neem ons jou op ’n smul-avontuur oor die wêreld heen, van Suid-Amerika deur Europa tot in die Ooste.